  Майя Бывальцева Ижкарысь 6 номеро гимназиын бигер кылбурчилы Габдулла Тукайлы синпелетэз сӥе-дано усьтӥзы 13-тӥ куарусёнэ. Дышетсконни солэсь нимзэ нуллэ. Школаын пуктэм мемориал Санкт-Петербургын сылӥсь синпелетлы укша, но пичигес. «Туннэ татын, бигер кылъя гимназиын, Ленин ёросын пусйымон нунал. Со аслэсьтыз вылӥ нимзэ дано нуэ дышетсконын но, спортын но. Малпасько, дышетскисьёс данъяськыны кулэ, соос сыӵе умой адямилэсь нимзэ нуллӥсь гимназиын дышетско шуыса. Ваньдэсты ӟечкыласько праздникен, синпелетэз усьтонэн!», - вазиськиз люкаськемъёслы Ленин ёрос администрацилэн тӧроезлэн воштӥсез Венер Багаутдинов. Сӥё-дано ужрадэ пыриськиз Татарстанысь Кун Кенешлэн депутатэз, Татарстанысь Калыкъёслэн эшъяськон юртсылэн кивалтӥсез Ирек Шарипов. «Туннэ — бадӟым ужрад. Милемлы туж дуно тӥляд гимназиды, малы ке шуоно татын дышетскизы мынам кык пиосы, али вынылэн пиосыз дышетско. Ми тау кариськомы вань дышетӥсьёслы, гимназиысь, карысь но элькунысь кивалтӥсьёслы, калыклы но Удмуртилы, кудъёсыз лэсьто ваньзэ, котькуд адями ачиз сярысь сюлмаськемез мед шӧдоз шуыса», — вераз со. Тодэ вайытом, быдӟым бигер кылбурчилэсь Габдулла Тукайлэсь нимзэ Ижкарысь 6 номеро гимназилы сётӥзы 2015-тӥ арын пӧсьтолэзе. ВАТСАН Габдулла Тукай — бигер калык кылбурчи, литературая критик, публицист, мерлык ужась но берыктӥсь. Вордскиз 1886-тӥ арын 14-тӥ оштолэзе, улонысь кошкиз 26 аресаз — 1913-тӥ арын 2-тӥ оштолэзе. 2016-тӥ арын оштолэзе паськыт пусйиськиз солэн вордскем дырысеныз 130 ар тырмон. Тегъёс: Мерлык Лулчеберет Дышетон Ижкар Удмуртия бигеръёс  